Boesmansriviermond - Wikipedia
Boesmansriviermond (wat deur die plaaslike bewoners dikwels net Boesmans genoem word) is 'n dorp en strandoord by die mond van die Boesmansrivier in die Suid-Afrikaanse provinsie Oos-Kaap met sowat 3 500 inwoners. Boesmans is sowat 120 km oos vanaf Port Elizabeth en 140 km wes van Oos-Londen. Die naaste dorp, Port Alfred is 25 km weg terwyl die onmiddelike buurdorpie Kenton-on-Sea is. Boesmans val binne die Ndlambe Munisipaliteit se gebied.
Boesmansriviermond se ligging in Oos-Kaap
Koördinate: 33°42′S 26°40′O﻿ / ﻿33.700°S 26.667°O﻿ / -33.700; 26.667Koördinate: 33°42′S 26°40′O﻿ / ﻿33.700°S 26.667°O﻿ / -33.700; 26.667
15,82 km² (6,1 vk m)
389/km² (1 007,5/myl2)
Die Boesmansrivier is die tweede grootste rivier in Suid-Afrika wat deur die getye van die see geraak word. Kwaaihoek, die plek waar die Portugese seevaarder Bartolomeu Dias in 1488 'n klipkruis opgerig het, is sowat ses kilometer van die dorp af geleë, maar kan slegs tydens ebgety op 'n staproete van drie kilometer langs die strand bereik word. Die kruis merk die mees oostelike punt van Dias se vaart om die Kaap. Die kruis is in 1938 deur dr. E. Axelson, destyds van die Universiteit van die Witwatersrand, herontdek.
Boesmansriviermond was oorspronklik net 'n kampeerplek vir boere van die omgewing en bewoners van die nabygeleë dorp Alexandria wat op grond in besit van die voormalige Departement Bosbou ontstaan het. Die departement het uiteindelik sy toestemming verleen vir die oprigting van permanente hutte in die bosbougebied naby die rivierstand, Die dorp soos ons dit vandag ken het langs die rivier af ontwikkel op n gedeelte van Thomas Futter se plaas wat aan die bosbou gebied gegrens het. Gedurende hier die 1970's is ook vir die eerste keer elektrisiteit aan die bewoners verskaf nadat hulle aanvanklik gas moes gebruik.
Die dorpsgebied het later uitgebrei om ook Riversbend, 'n ontwikkeling wat stroomop van Boesmansiviermond geleë is, in te sluit. In die vakansieseisoen huisves die dorp meer as 10 000 mense. Boesmansriviermond beskik oor n algemene handelaar in die ou dorp en verskye ander besighede veral in die nywerheids gebied.
Boesmans se huiseienaars en inwoners word ondersteun deur 'n aktiewe belastingbetalers organisasie, BRRAG of te wel, Boesmansriviermond Belastingbetalers Organisasie. Webblad: brrag.co.za en epos: bushmansratepayers@gmail.com.
↑ 1,0 1,1 1,2 1,3 "Hoofplek Boesmansriviermond". Sensus 2011.
Ontsluit van "https://af.wikipedia.org/w/index.php?title=Boesmansriviermond&oldid=1859576"